b'\n_START_ARTICLE_\nNalezljiva bolezen\n_START_PARAGRAPH_\nNalezlj\xc3\xadva (tudi infekc\xc3\xadjska) bol\xc3\xa9zen je bolezen, ki se neposredno ali posredno prena\xc5\xa1a s klicenosca ali bolne osebe, z oku\xc5\xbeene ali bolne \xc5\xbeivali na zdravo osebo. Med nalezljive bolezni spada mno\xc5\xbeica razli\xc4\x8dnih bolezni z zelo razli\xc4\x8dnimi simptomi, velikokrat specifi\xc4\x8dnimi glede na povzro\xc4\x8ditelja. Lahko se pojavijo kmalu po oku\xc5\xbebi, na primer po nekaj dneh (npr. prehlad), ali pa se razvijajo po\xc4\x8dasi, lahko tudi ve\xc4\x8d let (npr. aids). Med njimi so bolezni, ki so lokalizirane in zajamejo le dolo\xc4\x8den predel organizma, ali pa so generalizirane in je prizadet celoten organizem. Nekatere potekajo pri imunsko neoslabljenih posameznikih skorajda neopazno, spet druge lahko imajo smrtonosne posledice. Za potek bolezni je bistvenega pomena sposobnost imunskega sistema, da premaga povzro\xc4\x8ditelja. Za mnoge nalezljive bolezni obstajajo u\xc4\x8dinkovita zdravila, ki delujejo specifi\xc4\x8dno na povzro\xc4\x8ditelja (npr. antibiotiki proti bakterijskim povzro\xc4\x8diteljem, protiglivi\xc4\x8dna zdravila proti glivi\xc4\x8dnim povzro\xc4\x8diteljem, protivirusna zdravila proti virusom). Proti nekaterim povzro\xc4\x8diteljem obstajajo cepiva, ki \xc5\xa1\xc4\x8ditijo cepljeno osebo pred oku\xc5\xbebo (npr. tetanus, davica ...). Vendar pa nekaterih nalezljivih bolezni tudi dandanes ne znamo popolnoma pozdraviti (npr. aids)._NEWLINE_Podro\xc4\x8dje medicine, ki prou\xc4\x8duje nalezljive bolezni, se imenuje infektologija.\n_START_SECTION_\nPovzro\xc4\x8ditelji\n_START_PARAGRAPH_\nPri nalezljivih boleznih so povzro\xc4\x8ditelji na\xc4\x8deloma zajedavski mikroorganizmi; bolnik je gostitelj tega mikroorganizma. Najbolj raz\xc5\xa1irjeni mikroorganizmi kot povzro\xc4\x8ditelji nalezljivih bolezni so bakterije. Med bakterijske nalezljive bolezni sodijo na primer plju\xc4\x8dnica, kolera, jetika ..._NEWLINE_Virusni povzro\xc4\x8ditelji povzro\xc4\x8dajo otro\xc5\xa1ke bolezni (davica, norice ...), prehlad, gripo, hepatitis B, aids in druge bolezni._NEWLINE_Nekatere nalezljive bolezni, na primer malarijo, toksoplazmozo ali spalno bolezen, povzro\xc4\x8dajo pra\xc5\xbeivali._NEWLINE_Med povzro\xc4\x8ditelji nalezljivih bolezni so tudi glivice - te povzro\xc4\x8dajo na primer aspergilozo in kandidozo._NEWLINE_Obstajajo pa tudi nalezljive bolezni, ki jih povzro\xc4\x8dajo vi\xc5\xa1ji organizmi, na primer \xc4\x8drvi, ali pa le deli organizmov - tako imenovani prioni, ki povzro\xc4\x8dajo bolezen norih krav.\n_START_SECTION_\nPrena\xc5\xa1anje\n_START_PARAGRAPH_\nNalezljive bolezni se prena\xc5\xa1ajo po ve\xc4\x8d razli\xc4\x8dnih mehanizmih. Nalezljive bolezni, ki povzro\xc4\x8dajo bolezni dihal in meningitis, se navadno prena\xc5\xa1ajo kaplji\xc4\x8dno, s ku\xc5\xbenimi delci, ki jih bolnik oziroma klicenosec \xc5\xa1iri v okolico s ka\xc5\xa1ljanjem, kihanjem, govorjenjem ... Nalezljive bolezni, ki povzro\xc4\x8dajo obolenja prebavil, se prena\xc5\xa1ajo z zau\xc5\xbeitjem onesna\xc5\xbeene hrane ali vode. Spolno prenosljive bolezni se \xc5\xa1irijo s telesnimi teko\xc4\x8dinami, obi\xc4\x8dajno med spolnimi odnosi. Z nekaterimi povzro\xc4\x8ditelji se lahko oku\xc5\xbeimo prek oku\xc5\xbeenih predmetov, kot so na primer kovanci. Obstajajo tudi povzro\xc4\x8ditelji nalezljivih bolezni, ki vstopajo v organizem neposredno skozi ko\xc5\xbeo._NEWLINE_V cikel prena\xc5\xa1anja nekaterih nalezljivih bolezni so vklju\xc4\x8deni tako imenovani vektorji - prena\xc5\xa1alci povzro\xc4\x8ditelja. Vektorji so lahko mehani\xc4\x8dni ali biolo\xc5\xa1ki. Mehani\xc4\x8dni vektor prena\xc5\xa1a povzro\xc4\x8ditelje na povr\xc5\xa1ini telesa in ga pasivno prena\xc5\xa1a; primer je hi\xc5\xa1na muha, na katero se na njene zunanje povr\xc5\xa1ine na primer na gnoju primejo bakterije in jih nato muha prenese na primer na \xc4\x8dlove\xc5\xa1ko hrano._NEWLINE_Biolo\xc5\xa1ki vektorji vsebujejo prena\xc5\xa1alce v svojem organizmu ter jih prena\xc5\xa1ajo na potencialne gostitelje na aktiven na\xc4\x8din, obi\xc4\x8dajno s pikom ali ugrizom. Primer biolo\xc5\xa1kea vektorja je komar mrzli\xc4\x8dar, ki prena\xc5\xa1a plazmodije, povzro\xc4\x8ditelje malarije. Biolo\xc5\xa1ki vektorji so pogosto \xc4\x8dlenono\xc5\xbeci.\n_START_SECTION_\nEpidemiologija\n_START_PARAGRAPH_\nNajpogostej\xc5\xa1e so nalezljive bolezni, ki jih povzro\xc4\x8dajo virusi in bakterije. Najredkej\xc5\xa1e so prionske bolezni. Nekatere od nalezljivih bolezni se pojavljajo le na dolo\xc4\x8denih regijah \xe2\x80\x93 le-te imenujemo endemije, na primer tropske bolezni, ki se pojavljajo le v vro\xc4\x8dih podnebnih pasovih. Za tak\xc5\xa1ne regijsko pojavljajo\xc4\x8de se bolezni so \xc4\x8desto odlo\xc4\x8dilni vetorji \xe2\x80\x93 prena\xc5\xa1alci, ki na teh obmo\xc4\x8djih \xc5\xbeivijo. Nekatere nalezljive bolezni, kot je na primer gripa, se pojavljajo sezonsko; v razmiku ve\xc4\x8d let ali desetletij se pojavijo obdobja znatno vi\xc5\xa1je obolevnosti \xe2\x80\x93 tako imenovane epidemije. Epidemija, ki zajema veliko obmo\xc4\x8dje ali se raz\xc5\xa1iri celo v svetovnem merilu, se imenuje pandemija.'